Byeboewe stroop heuning, verwoes korwe, verjaag swerms | Netwerk24
Deur Julian Jansen 30 Junie 2019 00:18
Byeboere in die omgewing van Pietermaritzburg en die KwaZulu-Natalse Middelland ondervind 'n vlaag van diefstalle en vandalisme waar hele korwe verwoes en swerms verjaag word.
'n Heuningkoek. Foto: Verskaf
Guy Solomon, 'n bekroonde byeboer van Baynesdrift naby Pietermaritzburg, se korwe is onlangs vir die derde keer verniel. In die mees onlangse voorval het hy sowat 800 kg heuning en 50 korwe, wat agter lemmetjiesdraad gehou is, verloor.
Hy sê vyf van sy werknemers se toekoms is nou in gedrang en sy grootste kliënt, 'n ouetehuis op die dorp, is hul heuning kwyt.
"Byeboerdery is gebou op vertroue: jy plaas die korwe daar buite en jy vertrou."
Solomon het vroeër die maand die eerste prys vir die beste heuning in die provinsie op die skou in Pietermaritzburg gewen.
"Ek en my vrou is afhanklik van die inkomste uit heuning as 'n aanvulling tot ons pensioen." Hy glo die diewe is mense wat vinnig 'n paar rand wil maak. Hulle slaan op maanlignagte toe en gebruik pale om oor die lemmetjiesdraad te kom.
Hy sê in die eerste insident verlede jaar het die diewe sy korwe vernietig. Die tweede groep het die heuning gesteel, waarna hul die deksels netjies teruggeplaas het. Die laaste groep het die bye met sigarette uitgerook en toe die korwe omgegooi en die koeke gesteel.
Solomon sê die skelms verkoop dié heuning as "wilde heuning" aan mense wat nie die verskil ken nie. Hy sê die heuningkoek van wilde heuning is altyd sag. "As die kern hard is, kom dit definitief uit 'n korf."
Craig Campbell van Howick, sowat 20 km noordwes van Pietermaritzburg, se korwe is Donderdag vernietig en die heuning gesteel. 'n Hoogs ontstelde Campbell van Peel's Honey sê 35 van sy korwe is totaal vernietig. Hy het 'n week tevore ook 40 korwe in 'n strooptog verloor. "Ons ly massiewe verliese weens vandalisme en diefstal. Verlede jaar was dit 150 korwe.
"Om dié tipe diefstal te bestry is baie moeilik en die enigste manier is om wagte by die korwe te plaas, maar dit is baie duur. Die polisie volg in die algemeen nie dié diefstalle op nie omdat dit glo te klein is en dit moeilik is om te bewys dat die heuning wat gesteel is, joune is."
Sy verliese was verlede jaar meer as R100 000. Dit sluit in die inkomste uit bestuiwingsdienste aan vrugteboere.
Volgens Mike Miles, voorsitter van die Suid-Afrikaanse Byebedryfsorganisasie (Sabio) is vandalisme 'n groot bedreiging vir byeboere, maar hul lede bespeur nie 'n toename nie.
Miles sê in sommige gebiede is dit wel 'n probleem en het byeboere selfs begin om ten duurste wagte in diens te neem.